
Poreč, 12. rujna 2025.
- SREDSTVIMA JAVNOG INFORMIRANJA

Jesen u Poreču u znaku kulture, sporta, gastronomije i velikih međunarodnih događaja

Poreč i ove jeseni potvrđuje status jednog od najživljih gradova hrvatskog turizma. Pod sloganom „Jesen u Poreču 2025“, od rujna do studenog grad će ugostiti više od 40 kulturnih, sportskih, gastronomskih i zabavnih događanja, okupljajući domaću publiku i posjetitelje iz cijele Europe.

Program su na konferenciji za medije predstavili gradonačelnik Poreča Loris Peršurić i direktor Turističke zajednice Grada Poreča Nenad Velenik. 

Gradonačelnik Peršurić istaknuo je: „Poreč je više od ljetne destinacije. Cijelu godinu grad nudi puno sadržaja za sve generacije, a drago mi je da već bilježimo porast dolazaka i noćenja u pred i posezoni, dok glavna turistička sezona ostaje stabilna, što je u skladu sa strategijom razvoja destinacije. Koristim priliku da se zahvalim svima uključenima u organizaciju ovako bogate jesni u Poreču. Duboko sam uvjeren da nijedan grad nema ovoliko raznovrsnih događanja za sve gušte van sezone. Zato hvala svima, zahvaljujući vašem trudu i angažmanu naš grad živi cijele godine“.

Direktor Nenad Velenik nadovezao se: „Naša misija je pokazati Poreč kao destinaciju koja nudi vrhunska iskustva tijekom cijele godine. Jesenska događanja dodatno produžuju turističku sezonu i jačaju međunarodnu prepoznatljivost Poreča.“

Jesen u znaku sporta - Plava Laguna Ironman 70.3, Istria300, Sportfest…

Tijekom jesenskih mjeseci, Poreč će ugostiti velika sportska događanja. Tako od 25. do 28. rujna na rasporedu je Cornhole World in Poreč – ACL Europe Finales & WCO World Cup u dvorani Žatika.

Istria300 vraća se u Poreč po peti put, privlačeći ambiciozne bicikliste s impresivnim rutama koje prolaze kroz najljepše istarske krajolike. Pod sloganom „Ride Your Limits“ - Istria300, 27. rujna pretvara Poreč u centar svjetskog biciklizma. Detaljan program događanja dostupan je na službenim stranicama: istria300.com

Poreč će od 3. do 5. listopada biti domaćin Europskog regionalnog jet ski prvenstva Alpe Adria Jet Ski Tour 2025 - GP Poreč koji će oživjeti uvalu Peškera i dovesti najbolje natjecatelje iz desetak regionalnih zemalja. Riječ je o događanju koji kombinira brzinu, vještinu i energiju uz neprestanu akciju, adrenalin i nevjerojatne akrobatske performanse. Poreč će istovremeno biti domaćin turnira u hrvanju Valamar Cup koji će se održati u sportskoj dvorani Žatika. 

Od 4. do 12. listopada održava se Padel Poreč Week, a od 7. do 11. listopada Poreč će biti domaćin ITF Taekwon-Do World Championships 2025 koji će ugostiti u sportskoj dvorani Žatika 2. Pre-Junior, 17. Junior i 23. Svjetsko prvenstvo u Taekwon-Do ITF-u.  

Poreč će 19. listopada ponovo biti domaćin najvećeg triatlona u Hrvatskoj i ovom dijelu Europe, Plava Laguna Ironman 70.3 Poreč, Istra - Hrvatska. Dan prije glavne utrke, 18. listopada, održat će se i Iron Kids utrka. Start i cilj održati će se u Zelena Resortu. Utrka je rasprodana mjesecima unaprijed i ponovno se očekuje veliki broj sudionika iz cijelog svijeta.

Od 22. do 26. listopada dvorana Žatika ugostit će Europski kup mažoretkinja 2025.

Kulturna jesen u Poreču – izložbe, koncerti, predstave 

Poreč u jesenskim mjesecima postaje prava galerija na otvorenom i zatvorenom. Program otvaraju izložba „Skriveni krajolici“ koja okuplja radove multimedijalnog umjetnika Davora Mezaka i fotografkinje Darije Jelinčić (11.9.–12.10., Galerija Zuccato) te izložba suvremene tekstilne umjetnosti „Nit Penelope“ na kojoj izlažu: Ola Korbanska, Nikolina Krstičević, Raquel Rodriguez, Josipa Štefanec (17.–30.9., Zavičajni muzej Poreštine). Slijede samostalna izložba Tee Bičić (25.9.–16.10., Mala galerija), izložba Nine Atević Murtić (23.10.–15.11., Galerija Zuccato) i 12. Photodistorzija, bienalna izložba suvremene fotografije (27.11.–4.1.2026., Galerija Zuccato). 

Od 18. do 20. rujna Trg slobode ugostiti će međunarodni glazbeno-plesni festival “Jadranska avantura”, dok će se već 19. rujna u jedinstvenom ambijentu Eufrazijeve bazilike održati koncert Savaria Baroque Orchestra u sklopu 64. Koncerata u Eufrazijani.

Poseban šarm jeseni u Poreču donosi Dan „La mula de Parenzo“ (20. rujna) – manifestacija posvećena čuvenoj pjesmi koja je postala neformalna himna grada. Program će okupiti sve generacije: za djecu su pripremljene kreativne radionice, odrasli će sudjelovati u kulinarskoj radionici i degustacijama, dok će posjetitelji moći uživati u vođenoj interpretativnoj šetnji kroz grad koja otkriva priče i legende povezane uz pjesmu i povijest Poreča. Dan završava glazbenim programom na otvorenom.

Kao i svake godine, dan svojeg sveca zaštitnika – Sv. Maura, 21. studenog, Poreč će obilježiti svečanim misnim slavljem i procesijom porečkim ulicama, kao i bogatim kulturno – gastronomskim programom za sve generacije.

Povodom Svjetskog dana turizma, 27. rujna, Turistička zajednica grada Poreča svojim će sugrađanima i gostima pokloniti još jednu besplatnu vođenu šetnju kroz povijest – „La mula de Parenzo Tour“. Program je besplatan, a zbog ograničenog broja mjesta potrebna je prethodna rezervacija putem telefona, e-maila ili osobno u Centru za posjetitelje „La mula de Parenzo“.

Kazališna i glazbena jesen započinje sadržajem za najmlađe: 5. listopada u kazalištu izvodi se dječja predstava „Prometna priča“, edukativna i zabavna izvedba koja mališane uči sigurnom kretanju u prometu kroz igru i kazališni doživljaj. 14. listopada u Foajeu kazališta muzikologinja Mirjana Petercol održat će predavanje „Žene skladateljice kroz stoljeća“. Publika će imati priliku otkriti manje poznate, ali izuzetno vrijedne doprinose žena skladateljica – od prvih povijesnih zapisa do suvremenih autorica – i uživati u novom pogledu na povijest glazbe. Već 15. listopada na istom mjestu gostuje jedan od najpoznatijih domaćih stand-up komičara, Ivan Šarić, s programom „Best of 1984 – 2023“. Njegov britki humor i prepoznatljivi stil jamče večer ispunjenu smijehom i zabavom. Nekoliko dana kasnije, 19. listopada, ljubitelje glazbe očekuje koncert Istarskog komornog orkestra u porečkom kazalištu. Ansambl će izvesti program koji spaja bogat repertoar i vrhunsku izvedbu, potvrđujući status jednog od najznačajnijih glazbenih kolektiva u regiji. Kazališna jesen nastavlja se 22. listopada s predstavom „A odakle ste vi, gospođo?“, u kojoj nastupaju Ksenija Prohaska i Maro Nejašmić Banić. Predstava donosi šarmantnu i duhovitu priču koja istražuje odnose, identitet i svakodnevicu kroz humor i emociju.

Za ljubitelje filmske umjetnosti tu je i Porečdox – međunarodni festival dokumentarnog filma (8.–15.11.), koji već tradicionalno okuplja renomirane autore i donosi najnovije dokumentarne naslove svjetske i domaće produkcije.

Kraj studenoga rezerviran je za kazališne poslastice: 26. studenog na porečkoj sceni gostuje glumačka družina Histrioni s komedijom „Dvosjed za troje“, dok će 30. studenog najmlađa publika uživati u predstavi „Povrtni složenac“ u izvedbi EMMA Theatrea, koja na zabavan način govori o prijateljstvu i zdravim navikama.

Eno-gastronomska jesen u Poreču

Porečka jesen nudi bogat eno-gastro program, gdje posjetitelji mogu uživati u vrhunskim lokalnim proizvodima, delicijama i vinskim kombinacijama, uz glazbeni i zabavni program. Program otvara Zeleno i Plavo u Poreču (15.–21. rujna, Trg slobode) – promocija i prodaja tradicionalne hrane i proizvoda Slavonije. Posjetitelji će moći kušati i kupiti autohtone proizvode te doživjeti čari gastronomije s područja Slavonije, u kombinaciji s glazbenim i zabavnim sadržajem.

Također na Trgu slobode, 15. i 25. rujna, održava se tradicionalna Smotra istarskih autohtonih proizvoda, gdje će lokalni OPG-ovi predstaviti svoje proizvode i ponuditi degustacije tipičnih istarskih specijaliteta. Posjetitelji će moći kušati maslinovo ulje, sireve, pršut, domaće džemove i druge delicije, te se upoznati s bogatom tradicijom i kvalitetom lokalne proizvodnje.

Porečka tržnica ugostit će 19.9 gastro event „Gušti Merkata“, priliku za degustaciju svježe pripremljenog jela, uz „čašicu razgovora“ u dobrom društvu i glazbenu kulisu koja dodatno oplemenjuje doživljaj.

Jesenski gastro program kulminira trećim izdanjem „Cabernet Sauvignon & plava riba“, koje će se održati 7., 14., 21. i 28. studenog te 5. prosinca. Pet petaka, pet gastronomskih putovanja u sljubljivanje vrhunskih vina i plave ribe, pod vodstvom renomiranih chefova u porečkim restoranima. Novost ove godine je širenje programa na klaster Poreč Riviera – večeri će se održati i u Funtani te Taru, pružajući posjetiteljima još bogatije gastronomsko i kulturno iskustvo.

Jesenski sajmovi u Poreču

U dvorani Žatika ovog će se jeseni održati nekoliko sajmova i priredaba koje okupljaju domaće i međunarodne izlagače te posjetiteljima nude pregled noviteta i stručnih programa. Sezonu otvara PromoArh, međunarodni sajam graditeljstva, opremanja i uređenja, koji će se održati od 17. do 19. rujna. U listopadu, od 16. do 18., slijedi Sport Fest Poreč, sajam sporta koji okuplja sportaše, klubove i sve zaljubljenike u aktivan životni stil.

Jesensku ponudu sajmova zaključuje Crofish, međunarodni ribarski sajam, koji će se održati od 21. do 23. studenog i predstaviti najnovije trendove i tehnologije u ribarstvu te promicati bogatu pomorsku tradiciju regije.

Direktor Turističke zajednice Nenad Velenik na kraju je rekao: „Zahvaljujem svim našim sugrađanima i partnerima koji svojim angažmanom i gostoljubivošću doprinose da Poreč bude prepoznat kao destinacija koja nudi vrhunska iskustva tijekom cijele godine. Hvala svima na odlično odrađenoj turističkoj sezoni – upravo takvim zajedničkim radom grad nastavlja privlačiti posjetitelje iz cijele Europe i šire.“



TURISTIČKA ZAJEDNICA GRADA POREČA

